ଜଗତସିଂହପୁର, ଜାନୁଆରୀ ୨୮ (ଲୋକାଲ ୱାୟାର): ବାଲିକୁଦା ତହସିଲର ଜଣେ ରାଜସ୍ୱ ନୀରିକ୍ଷକଙ୍କୁ ମାଡ଼ ପ୍ରତିବାଦରେ ଗତ ସପ୍ତାହ ଠାରୁ ଜାରି ଓଡିଶା ରାଜସ୍ୱ ଅମଲା ସଂଘର ଅନିର୍ଦ୍ଦିଷ୍ଟକାଳ ଧର୍ମଘଟକୁ ବାରମୁଣ୍ଡୁଳି ପଞ୍ଚାୟତବାସୀ ବିରୋଧ କରିଛନ୍ତି ।
ବାରମୁଣ୍ଡୁଳି ପଂଚାୟତବାସୀ ଏକାଠି ହୋଇ ଅନନ୍ତପୁର ଠାରେ ପ୍ରତିବାଦ ସଭା ଆୟୋଜନ କରିଥିଲେ । ଏଥିରେ ବିଭିନ୍ନ ସଂଗଠନ ଓ ସ୍ଥାନୀୟ ନେତାମାନେ ଯୋଗ ଦେଇଥିଲେ ।
ଜବରଦଖଲ ଯୋଗୁଁ ଦଶବାଟିଆ ନିକଟରେ ରାସ୍ତା ଓ ଡ୍ରେନ କାମ ପ୍ରଭାବିତ ହେଉଥିବାରୁ ବାଲିକୁଦା ତହସିଲଦାରଙ୍କ ହସ୍ତକ୍ଷେପ ଲୋଡା ଯାଇଥିଲା ।
ତହସିଲଦାରଙ୍କ ନେତୃତ୍ୱାଧୀନ ଟିମ ଜବରଦଖଲ ହଟାଇବା ପାଇଁ ରାସ୍ତା ମାପଚୁପ କରୁଥିବା ବେଳେ ସମାଜସେବୀ ସୁଭାଷ ନାୟକ ରାଜସ୍ୱ ନୀରିକ୍ଷକଙ୍କୁ ଆକ୍ଷେପ କରି କିଛି କହିଥିଲେ ।
ସେହି ଘଟଣାକୁ କେନ୍ଦ୍ର କରି ମରିଚପୁର ସର୍କଲର ରାଜସ୍ୱ ନୀରିକ୍ଷକ ସୁଶାନ୍ତ ସ୍ୱାଇଁ ଓ ସୁଭାଷଙ୍କ ମଧ୍ୟରେ ବିବାଦ ସୃଷ୍ଟି ହୋଇ ମାରପିଟ ଯାଏ କଥା ଯାଇଥିଲା ।
ରାଜସ୍ୱ ନୀରିକ୍ଷକ ପ୍ରଥମେ ସୁଭାଷଙ୍କୁ ମାଡ ମାରିଥିଲେ । ତହସିଲଦାରଙ୍କ ଉପସ୍ଥିତିରେ ମାମଲା ସମାଧାନ ହୋଇଥିବା ବେଳେ ପୁଣି ନାମରେ ଥାନାରେ ଏତଲା ଦେବା ସହ ନାୟକଙ୍କ ଗିରଫ ଦାବିରେ ଜାରି ଅନିର୍ଦ୍ଦିଷ୍ଟକାଳୀନ ଧର୍ମଘଟକୁ ସମାଲୋଚନା କରିଛନ୍ତି ବାରମୁଣ୍ଡୁଳି ସରପଞ୍ଚ ନିରଞ୍ଜନ ପଣ୍ଡା ।
ଏ ସଂକ୍ରାନ୍ତରେ ଜିଲ୍ଲାପାଳ ସଂଗ୍ରାମ କେଶରୀ ମହାପାତ୍ରଙ୍କୁ ଉପଯୁକ୍ତ ତଦନ୍ତ ସହ ପ୍ରକୃତ ଦୋଷୀ ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ ଦାବିପତ୍ର ଦିଆଯାଇଛି ।
ପ୍ରତିବାଦ ସଭାରେ ମରିଚିପୁର ଉନ୍ନୟନ କମିଟିର ସମ୍ପାଦକ ଆଡଭୋକେଟ ବାସୁଦେବ, ତଳମାଳ ବିକାଶ ମଂଚର ସଭାପତି ସତ୍ୟବ୍ରତ ବିଶ୍ୱାଳ, ପୂର୍ବତନ ଜିଲ୍ଲା ପରିଷଦ ସଦସ୍ୟ ବିଜୟ ଦାସ, ଦଳିତ ବିକାଶ ପରିଷଦର ଶଙ୍କର ଦାସ ପ୍ରମୁଖ ଯୋଗ ଦେଇ ଘଟଣାର ଉଚ୍ଚସ୍ତରୀୟ ତଦନ୍ତ ଦାବି କରିଛନ୍ତି ।
ସେପଟେ ଅଭିଯୁକ୍ତ ସୁଭାଷ ନାୟକଙ୍କ ସ୍ତ୍ରୀ ଖୁଲଣା ନାୟକ ଅନନ୍ତପୁର ଫାଣ୍ଡିରେ ଜଗତସିଂହପୁର ଜିଲ୍ଲା ଆରଆଇ ସଂଘ ସଭାପତି ଗୋବିନ୍ଦ ବିନ୍ଧାଣୀଙ୍କ ବିରୋଧରେ ଅପହରଣ ମାମଲା ରୁଜୁ କରିଛନ୍ତି ।
